মোদী-মমতাকে এক তিরেই বিদ্ধ করলেন বুদ্ধ। পশ্চিমবাংলার প্রাক্তন মুখ্যমন্ত্রী বুদ্ধদেব ভট্টাচার্য নোট বাতিল ইস্যুতে মোদীর জামানাকে তুলনা করলেন ফ্যাসিবাদের সঙ্গে। অন্যদিকে কালো টাকা নিয়ে বিঁধলেন মমত্যা বন্দ্যোপাধ্যায়ের সরকারকে। 
 কলকাতা: মোদী-মমতাকে এক তিরেই বিদ্ধ করলেন বুদ্ধ। পশ্চিমবাংলার প্রাক্তন মুখ্যমন্ত্রী বুদ্ধদেব ভট্টাচার্য নোট বাতিল ইস্যুতে মোদীর জামানাকে তুলনা করলেন ফ্যাসিবাদের সঙ্গে। অন্যদিকে কালো টাকা নিয়ে বিঁধলেন মমত্যা বন্দ্যোপাধ্যায়ের সরকারকে।  "নয়া অর্থনীতির পরীক্ষা চলছে। নোট বাতিলের সিদ্ধান্ত একধরনের ফ্যাসিবাদ", মন্তব্য বুদ্ধদেব ভট্টাচার্যের। গণশক্তি পত্রিকার ৫০ বছর পূর্তি উপলক্ষে বক্তব্য রাখতে এসে সিপিএমের কলকাতা জেলা সদর দফতরে আয়োজিত অনুষ্ঠানে মোদীর বিরুদ্ধে যেমন সরব হলেন তিনি, তেমনই চিটফান্ড নিয়ে দুষলেন মমতা সরকারকেও। নাম না করেই মমতা সরকারের কাজ নিয়ে বুদ্ধদেব ভট্টাচার্য বললেন, "হাতে হাতে টাকা পৌঁছে দিচ্ছে। ক্লাবকে টাকা। প্রোমটারদের ইন্ধন। আমাদের রাজ্য এভাবেই সকলের থেকে পিছিয়ে যাচ্ছে"। আরও একধাপ এগিয়ে দূর্নীতি প্রসঙ্গে তিনি বলেন, "যে পরিবারগুলো দূর্নীতিগ্রস্ত নয়, তারা বুঝবেন না? মানুষ একদিনে বুঝবে না, সময় লাগবে", তৃণমূল সরকারের দূর্নীতি নিয়ে এমনটাই বললেন পশ্চিমবাংলার প্রাক্তন মুখ্যমন্ত্রী বুদ্ধদেব ভট্টাচার্য। এদিন সভায় বক্তব্য রাখতে গিয়ে মানুষের ওপর আস্থা রাখার কথাও বলেন তিনি। "মানুষ জানে কোনটা সাদা আর কোনটা কালো", মন্তব্য বুদ্ধদেব ভট্টাচার্যের।  কালো টাকা ইস্যু নিয়ে বিশেষ কিছু না বললেও এক লাইনেই বুঝিয়ে দিয়েছেন, তিনি আসলে কোন দিকে ইঙ্গিত করছেন। "কালো টাকা রাজ্যে কার কার বাড়িতে আছে, দেখুন", বুদ্ধদেব ভট্টাচার্যের এই বক্তব্য আসলে তৃণমূলের দিকেই ইঙ্গিত করছে মত রাজনৈতিক বিশ্লেষকদের একাংশের।